ZAPISNIK

15. sjednice Vijeća Mjesnog odbora Kupinečki Kraljevec II.

održane 27. rujna 2022.,

s početkom u 20,00 sati
Nazočni članovi Vijeća: Marijan Tatar, Ivan Maretić, Srećko Ašperger i Stjepan Tatar.  

Nenazočni članovi Vijeća: Ivan Milača, potpredsjednik Vijeća.

Predsjedava Marijan Tatar, predsjednik Vijeća.

Zapisnik vodi: Lidija Špišić, stručni referent za rad tijela mjesne samouprave.

Ostali nazočni: Srećko Tatar, član Vijeća Gradske četvrti Brezovica.

         Predsjednik konstatira da je nazočno 4 od ukupno 5 članova Vijeća, što znači da Vijeće može pravovovaljano odlučivati te otvara 15. sjednicu Vijeća. Predlaže da se prije utvrđivanja dnevnog reda usvoji zapisnik 14. sjednice.

         Bez rasprave, jednoglasno (4 “za”), Vijeće prihvaća tekst zapisnika 14. sjednice.

         Predsjednik Vijeća konstatira da su svi članovi primili prijedlog dnevnog reda i materijale za predložene točke dnevnog reda. Predlaže dopunu dnevnog reda s točkom “Svinjogojska farma” te pita ima li dodatnih prijedloga za dopunu dnevnog reda.

         Budući da nema dodatnih prijedloga, prijedlog dopune dnevnog reda daje na glasovanje.

         Vijeće je jednoglasno (4 “za”) prihvatilo dopunu dnevnog reda te Predsjednik konstatira da ona postaje sastani dio prijedloga dnevnog reda. Prijedlog dnevnog reda daje na glasovanje.

          Vijeće je jednoglasno (4 “za”) usvojilo 

dnevni red:

1. Realizacija Plana komunalnih aktivnosti Gradske četvrti Brezovica u 2022.

2. Svinjogojska farma

3. Obavijesti, pitanja i prijedlozi

Ad 1) Realizacija Plana komunalnih aktivnosti Gradske četvrti Brezovica u 2022.

         Predsjednik Vijeća, Marijan Tatar informira da niti jedna od tri akcije na području Mjesnog odbora Kupinečki Kraljeve II. iz Plana komunalnih aktivnosti Gradske četvrti Brezovica u 2022. nije napravljena. Sve se odnose na uređivanje i opremanje javnih zelenih površina u ulicama Matički i Ašpergeri.

Ad 2)  Svinjogojska farma
            Predsjednik Vijeća, Marijan Tatar izražava nezadovoljsvo što je Grad Zagreb izdao suglasnosti za izgradnju svinjogojske farme na Kraljevečkom polju bez ikakovog informiranja javnosti i mjesne samouprave. Vijeća mjesnih odbora za svinjogojsku farmu su saznala praktički sa ulice. Pokrenuta je zajednička inicijativa sva tri mjesna odbora Kupinečkog Kraljevca da se spriječi izgradnja svinjogojske farme jer bi to bila katastrofa za planiranje bilo kakvog razvoja mjesta, kao što je nedavno bio slučaj sa planom Grada da izgradi kompostanu, također na Kraljevečkom polju. Nadalje, izražava nezadovoljstvo što predstavnici Grada Zagreba ne znaju za Kupinečki Kraljevec kada treba graditi dječje vrtiće, školu i dr. objekte za društvenu i javnu namjenu ili se izgovaraju da nema prostorno-planskih uvjeta. Naime, Prostorni plan kojeg donosi Grad Zagreb je takav da se ništa što je potrebno na ovom području ne može graditi, ali nažalost za projekte koje imaju negativan utjecaj na ovaj kraj, Grad Zagreb uvijek nađe opravdanje i lokacije koje zadovoljavaju prostorno-planske uvjete. S obzirom na navedeno, mišljenja je da se i ovom “projektu” treba oduprijeti te je u tom cilju temeljem dogovora sva tri vijeća mjesnih odbora Kupinečkog Kraljevca sastavljen Prijedlog zaključka. Otvara raspravu. 

Nakon kraće rasprave svi članovi Vijeća složili su se s predsjednikom Vijeća.

 Budući da nitko nije imao prijedloga za dopunu Prijedlog zaključka, Predsjednik Vijeća daje Prijedlog zaključka na glasovanje.

        Vijeće je jednoglasno “4 “za” donijelo

                                                                        ZAKLJUČAK 

o potrebi poništenja Potvrde o opravdanosti programa ulaganja u poljoprivrednu proizvodnju u svrhu ishođenja potrebne dokumentacije za odobrenje izgradnje poljoprivredno gospodarskih objekata u funkciji stočarstva –namjena staja za tov svinja izdanu od Gradskog ureda za gospodarstvo, ekološku održivost i strategijsko planiranje Grada Zagreba, poništenje suglasnosti za ishođenje dozvola izdano od Ministarstva poljoprivrede, Uprave za poljoprivredno zemljište, biljnu proizvodnju i tržište te zaustavljanja postupanja po dva zahtjeva za građenje poljoprivrednih gospodarskih građevina za tov svinja s pratećim sadržajima, i to na zemljištu označenom k.č.b. 1368/124 i 1368/125, k.o. Kupinečki Kraljevec. 

1. Potaknuti nezadovoljstvom građana povodom neslužbenih informacija o namjeri izgradnje svinjogojske farme na polju u Kupinečkom Kraljevcu te kasnije, na zahtjev vijećnika i Vijeća Gradske četvrti Brezovica, zaprimljenih očitovanja nadležnih Gradskih ureda, Vijeće mjesnog odbora Kupinečki Kraljevec II razmotrilo je novonastalu situaciju vezano za korištenje polja u Kupinečkom Kraljevcu. 

2. Vijeće izražava nezadovoljstvo što nije pravovremeno obaviješteno o namjeri izgradnje svinjogojske farme kao i izdavanju Potvrde o opravdanosti programa ulaganja u poljoprivrednu proizvodnju u svrhu ishođenja potrebne dokumentacije za odobrenje izgradnje poljoprivredno gospodarskih objekata u funkciji stočarstva –namjena staja za tov svinja od strane Gradskog ureda za gospodarstvo, ekološku održivost i strategijsko planiranje, iz razloga jer bi se izgradnjom staje za tov svinja na k.č.b 1368/124 i 1368/125, k.o. Kupinečki Kraljevec bitno narušila kvaliteta života u naselju Kupinečki Kraljevec te znatno ograničio budući razvoj naselja. 

3. Vijeće upozorava da je Zaključkom o potrebi prenamjene dijela zemljišta na polju u Kupinečkom Kraljevcu tražilo prenamjenu dijela polja neposredno uz prostor na kojem se planira staja za tov svinja iz poljoprivredno-gospodarske namjene u javnu i društvenu namjenu (KLASA:026-03/11-01/16, URBROJ:251-06-02/8-11-14 od 13. svibnja 2011.) Prenamjenom se željelo osigurati prostor za školu, vrtić, sportsko rekreacijski centar , vjerske objekte, dom zdravlja, vatrogasne postrojbe, centralni trg i druge javne i sportske i društvene sadržaje, a što izgradnjom staje za tov svinja postaje nemoguće na tom prostoru. Vijeće Gradske četvrti Brezovica je također opetovano ponavljalo prijedlog o prenamjeni dijela Kraljevačkog polja u javnu i društvenu namjenu prilikom svakog zahtjeva nadležnog gradskog ureda o prijedlozima Vijeća Gradske četvrti za novi prostorni plan pa tako i 2020.godine (Klasa 026-03/20-001/67 URBROJ: 251-06-l1-8-20-4 od 14. prosinca 2020.). Vijeće je svojim zaključkom  zatražilo i da se taj dio polja izuzme iz davanja u zakup (KLASA: 026-03/13-01/6, URBROJ : 251 -06-02/8-13-12, od 20. ožujka 2013). 

4. Vijeće također upozorava da je za potrebu izgradnje dječjeg vrtića pokrenut proces za raspolaganje bez naknade u korist Grada Zagreba za k.č.b. 1815/2 k.o. Kupinečki Kraljevec u vlasništvu Republike Hrvatske, te da je 19 vlasnika, mještana Kupinečkog Kraljevca, potpisalo suglasnost da se zemljište na k.č.b. 1815/1 k.o. Kupinečki Kraljevec pokloni Gradu Zagrebu za izgradnju društvenih i javnih sadržaja što će napokon biti i realizirano završetkom procesa izmjere koji se provodi u Kupinečkom Kraljevcu. Kako se navedene parcele nalaze u blizini zemljišta na kojem se planira izgradnja staje za tov svinja predmetne parcele više se ne bi mogle upotrijebiti za navedenu namjenu. 

5. Vijeće dijeli nezadovoljstvo građana, koji očekuju povrat oduzete zemlje za vrijeme jugoslavenske komunističke vladavine na Kraljevečkom polju, s činjenicom da se izgradnjom staje za tov svinja na toj površini neće moći izvršiti povrat upravo na parcelama na kojima građani zahtijevaju povrat. 

6. Vijeće izražava nezadovoljstvo što se nadležni Gradski ured nikada nije očitovao o Zaključku o potrebi prenamjene dijela zemljišta na polju u Kupinečkom Kraljevcu kao ni o prijedlozima Vijeća Gradske četvrti Brezovica vezano za novi prostorni plan. Vijeće je posebno ogorčeno što Gradski ured za gospodarstvo, ekološku održivost i strategijsko planiranje nije podnesene prijedloge uzeo u obzir kod izdavanja Potvrde o opravdanosti programa ulaganja u poljoprivrednu proizvodnju u svrhu ishođenja potrebne dokumentacije za odobrenje izgradnje poljoprivredno gospodarskih objekata u funkciji stočarstva –namjena staja za tov svinja niti je Ministarstvo poljoprivredo upoznato s tim. 

7. Vijeće podržava poticanje poljoprivredne proizvodnje na preostalom dijelu Kraljevačkog polja, ali one proizvodnje i djelatnosti koje neće utjecati na kvalitetu života i mogućnosti razvoja naselja te smanjenje vrijednosti nekretnina. Vijeće dijeli iznesenu zabrinutost stanovništva vezano za utjecaj staja za tov svinja na smanjenje kvalitete života, mogućnosti razvoja naselja te smanjenje vrijednosti nekretnina te njihovo protivljenje izgradnji staja za tov svinja. 

8. Stoga Vijeće ne podržava ovakav projekt te traži od Gradskog ureda za gospodarstvo, ekološku održivost i strategijsko planiranje Grada Zagreba i Ministarstva poljoprivrede da se upoznaju s gore navedenim podacima i mišljenjem lokalne zajednice te da se poništi Potvrda o opravdanosti programa ulaganja u poljoprivrednu proizvodnju u svrhu ishođenja potrebne dokumentacije za odobrenje izgradnje poljoprivredno gospodarskih objekata u funkciji stočarstva –namjena staja za tov svinja izdana od Gradskog ureda za gospodarstvo, ekološku održivost i strategijsko planiranje Grada Zagreba, ponište suglasnosti za ishođenje dozvola izdane od Ministarstva poljoprivrede, Uprave za poljoprivredno zemljište, biljnu proizvodnju i tržište te da se zaustavi postupanja po dva zahtjeva za građenje poljoprivrednih gospodarskih građevina za tov svinja s pratećim sadržajima, i to na zemljištu označenom k.č.b. 1368/124 i 1368/125, k.o. Kupinečki Kraljevec. 

9. Ovaj se zaključak dostavlja Vijeću Gradske četvrti Brezovica, Gradonačelniku, Gradskom uredu za gospodarstvo, ekološku održivost i strategijsko planiranje i Gradskom uredu za obnovu, izgradnju prostorno uređenje, graditeljstvo,komunalne poslove i promet, Ministarstvu poljoprivrede i Ministarstvu graditeljstva i Ministarstvu gospodarstva i održivog razvoja. 

       Ad 3)  Obavijesti, pitanja i prijedlozi
            S obzirom da se nitko ne javlja za riječ, predsjednik Vijeća zaključuje 15. sjednicu Vijeća.

            Dovršeno u 20,30 sati.
    Zapisnik izradila:

        Lidija Špišić
         KLASA:026-08/22-003/1930

         URBROJ:251-13-11-8-22-2

         Kupinečki Kraljevec, 27. rujna 2022.

                                                                                                                  Predsjednik    

                                                                                                         Vijeća Mjesnog odbora 

                                                                                                          Kupinečki Kraljevec II
                                                                                                                   Marijan Tatar
